
Προς 
Υφυπουργό Οικονομίας & Οικονομικών

 κ. Χ. Φώλια


Κύριε Υφυπουργέ,


Μελετήσαμε το σχέδιο νόμου που δημοσιεύτηκε σχετικά με τα κίνητρα των ιδιωτικών επενδύσεων στη χώρα μας. Είναι φανερή μέσα απ΄ αυτό η βούληση της κυβέρνησης να διαμορφώσει με πολύ προσοχή και περίσκεψη ένα νέο βελτιωμένο πλαίσιο για την παροχή κινήτρων με στόχο την προσέλκυση επενδύσεων και την ανάπτυξη της οικονομίας της χώρας.

Το σχέδιο νόμου δίνει λύσεις σε βασικά θέματα και αιτήματα των παραγωγικών τάξεων και βελτιώνει ουσιαστικά το πλαίσιο στο οποίο καλούνται οι επιχειρηματίες να επενδύσουν. Θέλουμε όμως να σημειώσουμε κάποια θέματα τα οποία πιστεύουμε ότι μπορούν να βελτιώσουν τις αντίστοιχες συνθήκες για την περιοχή των Κυκλάδων. Συγκεκριμένα: 


1. Τα νησιά των Κυκλάδων και στο νέο αναπτυξιακό νόμο παραμένουν στη Γ΄ ζώνη κινήτρων, εκτός των πολύ μικρών με πληθυσμό μικρότερο από 3100 κατοίκους τα οποία εντάσσονται στη Δ1 ζώνη. Δεν έχει ληφθεί νομίζουμε η ιδιαιτερότητα της περιοχής με το νησιωτικό χαρακτήρα, την πολυδιάσπαση της τοπικής οικονομίας και τις αυξημένες ανάγκες κινήτρων για την ανάπτυξη των νησιών.
Προτείνουμε την ένταξη όλων των νησιών (πλην ίσως ελαχίστων τα οποία μπορούν να θεωρηθούν αναπτυγμένα) στη Δ1 ζώνη κινήτρων. Τα μικρά νησιά να ενταχθούν στη Δ3 ζώνη. Η νησιωτικότητα πρέπει να σημειώσουμε ότι αποτελεί σημαντικό παράγοντα υστέρησης της ανάπτυξης, ισοδύναμο τουλάχιστον με αυτόν της παραμεθορίου περιοχής.

2. Στους επιλέξιμους κλάδους προτείνουμε να συμπεριληφθούν επιχειρήσεις εστίασης και τουριστικά καταλύματα κάτω από συγκεκριμένες προϋποθέσεις. Είναι αναγκαία η δημιουργία κινήτρων για την αναβάθμιση των συγκεκριμένων επιχειρήσεων οι οποίες αποτελούν ένα πολύ σημαντικό ποσοστό της επιχειρηματικής δραστηριότητας των Κυκλάδων και βασικό τροφοδότη της τοπικής οικονομίας.
Ακόμη προτείνουμε να διευρυνθούν ουσιαστικά οι εμπορικές δραστηριότητες που εντάσσονται στις διατάξεις του νόμου ώστε να ενισχυθεί αποτελεσματικά η ανάπτυξη της εμπορικής δραστηριότητας των νησιών.
3. Η δυνατότητα ανάπτυξης νέων ξενοδοχειακών κλινών μεταφέρεται σε μία Κοινή Υπουργική Απόφαση, η οποία θα εκδοθεί για την εφαρμογή του νόμου. Σημειώνουμε ότι, οι προηγούμενες σχετικές ΚΥΑ δεν ελάμβαναν πλήρως την κατάσταση που επικρατεί στα νησιά σχετικά με την επάρκεια των κλινών και την αυξανόμενη ζήτηση που παρουσιάζουν οι κλίνες υψηλής ποιότητας σε πολλά από αυτά. Θεωρούμε απαραίτητο να συμμετάσχουμε ενεργά στην συζήτηση πριν την έκδοση της συγκεκριμένης απόφασης. Σε αρκετά νησιά (π.χ. Νάξος, Άνδρος κ.ά.) θεωρούμε ότι υπάρχει ανάγκη για τη δημιουργία νέων κλινών υψηλής κατηγορίας για να μπορέσουν τα νησιά να σχεδιάσουν ουσιαστικότερα την ανάπτυξή τους.
4. Για τις μικρές επιχειρήσεις που δραστηριοποιούνται στα νησιά μας, το ελάχιστο κόστος επένδυσης που έχει οριστεί στο ποσό των 100.000 €, είναι απαγορευτικό για την πραγματοποίηση επενδύσεων για τον εκσυγχρονισμό τους, ο οποίος συνήθως απαιτεί μικρότερου μεγέθους επενδύσεις. Ζητάμε για τα νησιά των Κυκλάδων ο ελάχιστος προϋπολογισμός για την ένταξη στον αναπτυξιακό νόμο να μειωθεί στο ποσό των 50.000 €.

5. Θέλουμε τέλος να επανέλθουμε και να υπογραμμίσουμε για μία ακόμη φορά την επιτακτική ανάγκη για την μείωση της γραφειοκρατίας και την ύπαρξη απόλυτης διαφάνειας στην αξιολόγηση και τον έλεγχο των επενδυτικών σχεδίων. Τα δύο αυτά σημεία είναι απαραίτητη προϋπόθεση για την επιτυχία του νέου αναπτυξιακού νόμου αλλά και γενικότερα την προσέλκυση επενδύσεων στη χώρα μας. 
Κύριε Υφυπουργέ,

Προσδοκούμε στο νέο Αναπτυξιακό νόμο να δούμε καταγεγραμμένη και με ουσιαστικά μέτρα τη φροντίδα της Πολιτείας για τα νησιά μας, όπως αυτή επιτάσσεται και από το Σύνταγμα. Θεωρούμε ότι εσείς προσωπικά μπορείτε και να κατανοήσετε την ανάγκη αλλά και να την υλοποιήσετε με συγκεκριμένα μέτρα στον αναπτυξιακό νομοσχέδιο που προετοιμάζεται.

Με τιμή,

Ο ΠΡΟΕΔΡΟΣ
ΓΙΑΝΝΗΣ ΡΟΥΣΣΟΣ

